Sal-aħħar ta’ din is-sena, il-Monti tal-Belt se jiċċaqlaq minn Triq il-Merkanti għal Triq l-Ordinanza, kif tidħol il-Belt. It-trasferiment mhux se jsir qabel ma jitlesta l-proġett tad-daħla tal-Belt u l-pavimentar li għaddej bħalissa fi Triq l-Ordinanza. Intant, tlesta kampjun ta’ tilar ġdid għall-bejjiegħa tal-monti biex wara konsultazzjoni dwaru mal-bejjiegħa, jkun hemm disinn wieħed u t-tilari jsiru kollha l-istess. tvm.com.mt hu nfurmat li f’dan l-istadju għadu mhux ċert min se jħallas għat-tilari l-ġodda tal-erbgħa u sebgħin bejjiegħ li jarmaw fil-monti tal-kapitali. Sal-aħħar tas-Sajf, mistenni jkun lest ix-xogħol ta’ pavimentar li għaddej fi Triq l-Ordinanza . . . it-triq li sal-aħħar ta’ din is-sena se tilqa’ lill-bejjiegħa tal-monti tal-Belt. Bħalissa għaddejjin t-taħdidiet dwar kif se jsir iċ-ċaqliq, u l-uniformita’ fit-tilari tal-bejjiegħa. Billi ċ-ċaqlieq tal-monti jaffettwa l-għixien ta’ 74 negozju tal-familja, l-Ministru responsabli mill-ekonomija u l-intrapriżi żgħar, Chris Cardona, qal li din jeħtieġ li ssir darba u tajjeb. Iċ-Chairman tal-kumitat konsultattiv għat-Titjieb tas-Swieq, William Lewis qal li nħadem kampjun preliminari biex il-bejjiegħa jesprimu l-fehmiet tagħhom dwaru. Bi tħejjija għaċ-ċaqliq tal-monti tal-Belt saru bosta taħdidiet ma diversi entitajiet, fosthom ma’ Transport Malta dwar l-immaniġjar tat-traffiku u fejn se jipparkjaw il-vetturi tagħhom il-bejjiegħa tal-monti. Il-Perit Lewis spjega li saru diskussjonijiet max-xufiera tat-taxis, biex jinstab post alternattiv fl-istess żona għall-għaxar taxis li sal-lum kienu jipparkjaw fi Triq l-Ordinanza. Billi se jkun hemm tilari tal-monti fit-triq bejn il-parlament il-ġdid u t-teatru, il-Perit Lewis qal li l-monti mhux se jitla fil-post il-ġdid qabel ma jkun finalizzat il-proġett. Fi żvilupp ieħor, il-kumitat konsultattiv għat-titjib tas-swieq qed jevalwa l-white paper mħejjija mill-gvern preċedenti biex is-swieq fl-ibliet u l-irħula jkunu regolarizzati u diġa beda taħdidiet mal-assoċjazzjoni tal-Kunsilli Lokali u l-bejjiegħa tal-monti. Il-perit Lewis qal li dalwaqt se jkun finalizzat abboż tal-white paper biex titnieda konsultazzjoni pubblika, bil-għan li s-swieq ikunu organizzati aħjar u bl-anqas inkonvenjent għar-residenti.